Honka jalkapalloliigan piikkipaikalle | Jalkapallo | Iltalehti.fi
Honka jalkapalloliigan piikkipaikalle
Sunnuntai 23.7.2006 klo 21.49
Espoossa jalkapalloliigan sarjanousija Honka voitti IFK Mariehamnin Lasse Lagerblomin viime hetken maalilla 2-1 (1-1).
Puolustaja iski kauden ensimmäisen osumansa aivan lisäajan lopussa ja sai liki 5 000-päisen kotiyleisön hullaantumaan.
Ottelun muista osumista vastasivat Hongan John Weckström (13.) ja Mats Gustafsson (21 min). Vierailijoilla oli voitonavaimet käsissään vartti ennen loppua, mutta Jani Lyyski epäonnistui rankkarissaan. Makealla voitollaan espoolaisjalkapallon lippulaiva meni sarjan piikkipaikalle, tosin kaksi ottelua toisena majailevaa TamUa enemmän pelanneena.
HJK jatkoi vakuuttavaa menoaan murjomalla hyökkääjäpulasta kärsivän FC Lahden vieraissa 2-0. Helsinkiläisten voiton pääarkkitehtina toimivat maalin mieheen iskeneet Antti Pohja ja illan komeimman osuman poikkipuun kautta viimeistellyt Mika Nurmela. Loistavan ottelun pelannut Sebastian Sorsa antoi Nurmelan maaliin loisteliaan passin oikealta laidalta. Tappio oli lahtelaisille jo neljäs peräkkäinen.
Kotkassa KooTeePee oli tyly isäntä sarjajumbo KuPSille. Kuopiolaiset menivät Miikka Oinosen alkuhetken maalilla 1-0-johtoon, mutta tämän jälkeen kotkalaiset iskivät isomman vaihteen päälle. Niko Ikävalkon, Gabor Szilagyin ja Ilja Venäläisen maaleilla KooTeePee eteni vakuuttavaan 3-1-voittoon.
Turussa TPS kärsi 1-2-tappion Hakalle ja näin valkeakoskelaiset nousivat TPS:n ohi sarjan neljänneksi tasapisteisiin HJK:n kanssa.